Title: Hoffmann Alfréd és a dualizmus könyvkereskedelme
Description: A dualizmus korának meghatározó könyvkereskedelmi és kiadó cége volt az Eggenberg-féle könyvkereskedés, amelyet még 1768-ban alapított Weingrand János György Pesten. 1802-től Eggenberger József, utána fia, Ferdinánd birtokába jutott az üzlet, 1863-tól pedig Hoffmann Alfréd (1838-1905) vezette a vállalatot. Ebben az időszakban vált igazán jelentőssé a cég, és gyakorlatilag Hoffmann Alfréd teremtette meg a század harmadik harmadában a magyar nyelvű tudományos és tankönyvirodalmat. A cégvezető 1890-től a Magyar Könyvkereskedők Egyletének elnöki tisztét is betöltötte. Budapest egyik legvagyonosabb embere lett, ingatlanai és részvényei voltak, sokat utazott külföldön, otthonosan mozgott a legmagasabb kulturális és társadalmi körökben, számtalan társadalmi és szakmai egyletnek és társaságnak volt aktív vagy pártoló tagja, s rendszeresen jótékonykodott. Ennek ellenére személyéről mind a mai napig nem született nagy ívű monográfia. Ezt a hiányt pótolja Simon Melindának az Ünnepi Könyvhétre megjelenő, vaskos kötete, amely bel- és külföldi levéltári kéziratok, a kortárs napi- és hetilapok közleményei, a korabeli törvények, rendeletek és hivatalos nyilvántartások, az elszórtan megjelenő nekrológok és emlékezéstöredékek alapján vázolja fel életét és munkásságát.

Személyes és szakmai életének, valamint az Eggenberg-féle könyvkereskedés tevékenységi körének részletes bemutatását túl a szerző igyekszik általános képet adni arról is, hogyan működött a "boldog békeidők" magyarországi könyvkereskedelme, könyvkiadása, milyen volt egy elegáns belvárosi könyvesbolt és kik voltak mindennapos vendégei. A kötet végén megismerhetjük Hoffmann Alfréd vélhetően depresszió miatt elkövetett öngyilkosságának részleteit, temetését és a cég utóéletét. A mellékletben források és a kiadó tevékenységével kapcsolatos statisztikai adatokat összegző táblázatok kaptak helyet. A személynév- és helynévmutatóval záródó, hiánypótló kötet nélkülözhetetlen forrás a 19. századi művelődéstörténet és könyvkultúra iránt érdeklődők számára.
Subjects: Publishers and publishing, Biography, Book industries and trade, History
Places: Hungary
People: Alfréd Hoffmann (1838-1905)
Time periods: 19th century